google/wiki40b huggingface dataset:
Χρήστος Στυλιανίδης

Βιογραφικά Στοιχεία

Ο Χρήστος Στυλιανίδης γεννήθηκε στη Λευκωσία στις 26 Ιουνίου 1958. Ομιλεί, πέρα από την ελληνική, την αγγλική γλώσσα. Σπούδασε χειρουργική οδοντιατρική στο Αριστοτέλειο Πανεπιστήμιο Θεσσαλονίκης. Συνέχισε με μεταπτυχιακές σπουδές στις πολιτικές επιστήμες, διεθνείς σχέσεις και ευρωπαϊκές σπουδές, με ειδίκευση στους ευρωπαϊκούς θεσμούς, στη Μεγάλη Βρετανία και στη Σχολή Χάρβαρντ Κένεντι. Είναι χειρούργος οδοντίατρος.
Είναι νυμφευμένος με τη Θούλα Χαραλαμπίδου και είχε ένα υιό.

Πολιτική διαδρομή

Συνεργάστηκε με τον Γιάννο Κρανιδιώτη και ανέλαβε πρωτοβουλίες για την ένταξη της Κύπρου στην Ευρωπαϊκή Ένωση. Το 1995 ίδρυσε, μαζί με άλλους πολίτες, την Κίνηση Πολιτικού Εκσυγχρονισμού με στόχο την προώθηση της ευρωπαϊκής Κύπρου και τον εκσυγχρονισμό του πολιτικού συστήματος της χώρας.
Το 1998 διορίστηκε Κυβερνητικός Εκπρόσωπος στην Κυβέρνηση Γλαύκου Κληρίδη. Παρέμεινε στη θέση αυτή έως το 1999. Παραιτήθηκε από τη θέση του Κυβερνητικού Εκπροσώπου το 1999 για λόγους «αρχής σε θέματα εξυγίανσης και διαφθοράς της δημόσιας ζωής», μετά από καταγγελίες για διαφθορά που διατυπώθηκαν εναντίον του υπουργού Εσωτερικών Ντίνου Μιχαηλίδη.
Την περίοδο 2006-2008 ήταν Επίτροπος Ευρωπαϊκών Θεμάτων του ΔΗΣΥ. Στη συνέχεια διετέλεσε μέλος του Εκτελεστικού Γραφείου του ΔΗΣΥ και Συντονιστής του Τομέα Εσωτερικών και Αποκέντρωσης του ΔΗΣΥ.
Στις βουλευτικές εκλογές του 2006 εκλέχτηκε βουλευτής στην Εκλογική Περιφέρεια Λευκωσίας με τον ΔΗΣΥ. Επανεκλέχθηκε στις βουλευτικές εκλογές του 2011. 
Ως βουλευτής, διετέλεσε αναπληρωτής πρόεδρος της Κοινοβουλευτικής Επιτροπής Εξωτερικών και Ευρωπαϊκών Υποθέσεων και μέλος της Κοινοβουλευτικής Επιτροπής Εργασίας και Κοινωνικών Ασφαλίσεων. Επιπλέον, ήταν μέλος της αντιπροσωπίας της Βουλής στην Κοινοβουλευτική Συνέλευση του Οργανισμού για την Ασφάλεια και τη Συνεργασία στην Ευρώπη.
Την 1η Μαρτίου 2013 διορίστηκε Κυβερνητικός Εκπρόσωπος στην κυβέρνηση Νίκου Αναστασιάδη. Παρέμεινε στη θέση έως το 2014, οπόταν και παραιτήθηκε ως αποτέλεσμα της απόφασης του να διεκδικήσει έδρα στο Ευρωπαϊκό Κοινοβούλιο στις ευρωεκλογές του 2014.
Στις Ευρωεκλογές του 2014 εκλέχθηκε ευρωβουλευτής με τον ΔΗΣΥ για την περίοδο 2014-2019. Συμμετείχε στην πολιτική ομάδα του Ευρωπαϊκού Λαϊκού Κόμματος.
Στις 24 Οκτωβρίου 2014 διορίστηκε από την Ευρωπαϊκή Επιτροπή ως υπεύθυνος για το συντονισμό αντιμετώπισης του ιού Έμπολα στη Σιέρα Λεόνε, τη Γουινέα και τη Λιβερία.
Στις 31 Οκτωβρίου 2014 παραιτήθηκε από τη θέση του ευρωβουλευτή, αναλαμβάνοντας τη θέση του Ευρωπαίου Επίτροπου για τη Διεθνή Συνεργασία, την Ανθρωπιστική Βοήθεια και τη Διαχείριση Κρίσεων.
Φιλίνος ο Κώος (αθλητής)

Ιστορικές μαρτυρίες

[17.2] Κλαζομενίου δὲ Ἡροδότου καὶ Φιλίνου τοῦ Ἡγεπόλιδος Κῴου ἀνέθεσαν τὰς εἰκόνας αἱ πόλεις, Κλαζομένιοι μὲν ὅτι ἐν Ὀλυμπίᾳ Κλαζομενίων πρῶτος ἀνηγορεύθη νικῶν Ἡρόδοτος, ἡ δέ οἱ νίκη σταδίου γέγονεν ἐν παισί, Φιλῖνον δὲ οἱ Κῷοι δόξης ἕνεκα ἀνέθεσαν: ἐν μέν γε Ὀλυμπίᾳ δρόμου γεγόνασιν αὐτῷ νῖκαι πέντε, τέσσαρες δὲ Πυθοῖ καὶ ἴσαι Νεμείων, ἐν δὲ Ἰσθμῷ μία ἐπὶ ταῖς δέκα.
' 
  
2. Οι ανδριάντες του Ηροδότου από τις Κλαζομενές και του Φιλίνου, γιου του Ηγέπολη από την Κω, είναι αφιέρωμα των συμπολιτών τους.  Οι Κλαζομένιοι αφιέρωσαν τον Ηρόδοτο, επειδή ήταν ο πρώτος συμπολίτης τους  που νίκησε στο στάδιο παίδων στην Ολυμπία, και οι Κώοι τον ανδριάντα του Φιλίνου για τη  μεγάλη φήμη που απέκτησε μετά από  πέντε νίκες σε αγώνες δρόμου στην Ολυμπία, τέσσερις στα Πύθια, άλλες τόσες στα Νέμεια και έντεκα στα 'Ισθμια.
Πολιτειακές εκλογές της Τασμανίας (2018)

Οι πολιτειακές εκλογές του 2018 στην Τασμανία διεξήχθησαν στις 3 Μαρτίου 2018 για την εκλογή όλων των 25 μελών της Βουλής (House of Assembly).
Η Φιλελεύθερη κυβέρνηση, με επικεφαλής τον πρωθυπουργό Γουίλ Χότζμαν, κέρδισε μια δεύτερη συνεχόμενη θητεία. Πέτυχαν νίκη επί του Εργατικού Κόμματος, που είχε επικεφαλής την αρχηγό της Αντιπολίτευσης, Ρεμπέκα Γουάιτ και τους Πράσινους, με επικεφαλής την Κάσι Ο' Κόνορ. Η Το Δίκτυο Τζάκι Λάμπι έλαβε μέρος στις εκλογές, για πρώτη φορά, αν και το κόμμα δεν κέρδισε έδρες και η αρχηγός Λάμπι δεν εξελέγη.
Οι εκλογές για τη Βουλή δεν γίνονται παράλληλα με τις εκλογές για το το Νομοθετικό Συμβούλιο (άνω βουλή), που διεξάγονται τον Μάιο κάθε έτους.
Ήταν η πρώτη φορά έπειτα από 22 χρόνια που μια συντηρητική κυβέρνηση κέρδισε μια δεύτερη συνεχόμενη θητεία στην Τασμανία, και η πρώτη φορά από το 1986 και μόλις η δεύτερη φορά από το 1931 που μια εν ενεργεία συντηρητική κυβέρνηση επανεξελέγη με απόλυτη πλειοψηφία. Ήταν επίσης η πρώτη φορά που σε πολιτειακές εκλογές στην Αυστραλία εξελέγησαν περισσότερες γυναίκες (13) έναντι 12 αντρών.
Hard Drivin'

Gameplay

Το Hard Drivin' είναι βιντεοπαιχνίδι προσομοίωσης οδήγησης όπου ο παίκτης χειρίζεται ένα αγωνιστικό αυτοκίνητο, με τρισδιάστατα γραφικά πρώτου πρόσωπου από το πιλοτήριο και ρεαλιστικούς χειρισμούς.
Η έκδοση arcade είναι εξοπλισμένη με ένα τιμόνι με ανάδραση, μετατόπιση του μοχλού 4 ταχυτήτων και όπισθεν και τρία πεντάλ (γκάζι, φρένο και συμπλέκτης). Το cabinet έχει παραχθεί με ένα ρυθμιζόμενο κάθισμα, ή ένα μικρό ενσωματωμένο κάθισμα χωρίς πλάτη. Στις εκδόσεις Amiga, DOS και Atari ST, ο παίκτης οδηγεί με joystick ή το ποντίκι για να αλλάξει ταχύτητες με ένα joystick ή το πληκτρολόγιο, ενώ στις εκδόσεις Amstrad CPC, Commodore 64 και ZX Spectrum, όλοι οι χειρισμοί γίνονται με το joystick ή το πληκτρολόγιο.
Στην αρχή του παιχνιδιού, ο παίκτης μπορεί να επιλέξει μεταξύ χειροκίνητης ή αυτόματης διαβίβασης. Σε ορισμένες μεταφορές, ο παίκτης μπορεί επίσης να επιλέξει το επίπεδο δυσκολίας και αν οδηγεί προς τα δεξιά ή προς τα αριστερά.
Ο παίκτης έχει ένα ορισμένο χρονικό διάστημα για να φτάσει στο επόμενο checkpoint ή τη γραμμή του τερματισμού. Στο δρόμο θα πρέπει να αποφύγει άλλα αυτοκίνητα και φορτηγά που ταξιδεύουν προς τις δύο κατευθύνσεις. Αν ο παίκτης συγκρουστεί με ένα άλλο όχημα, το παιχνίδι δείχνει ένα "instant replay" το οποίο δείχνει τη σύγκρουση του αυτοκινήτου. Αν ο παίκτης μείνει έξω από τη κούρσα, έχει δέκα δευτερόλεπτα για να επιστρέψει στο δρόμο. Μετά από κάθε λάθος ο παίκτης ξεκινά από την άκρη του δρόμου με μια απώλεια χρόνου.
Αν ο παίκτης έχει ολοκληρώσει τη διαδρομή με αρκετά καλούς χρόνους, αντιμετωπίζει μια κούρσα με το Phantom Photon, ένα αυτοκίνητο που ελέγχεται από τον υπολογιστή, χωρίς πιθανότητα λάθους.
Στατιστικά δεδομένα

Ως στατιστικά δεδομένα χαρακτηρίζονται γενικά οποιαδήποτε εμπειρικά δεδομένα παρατήρησης ή πειράματος που έχουν υποστεί στατιστική επεξεργασία.
Τα δεδομένα των παρατηρήσεων και πειραμάτων στατιστικού ενδιαφέροντος συλλέγονται κατά διάφορους τρόπους και μεθόδους απαρίθμησης ή μέτρησης και στη συνέχεια ταξινομούνται σε ιδιαίτερα σύνολα ενδιαφέροντος που αποτελούν και τις στατιστικές βάσεις (δεδομένων). Μετά δε από σχετική επεξεργασία τους με διάφορες στατιστικές μεθόδους ακολουθεί η παρουσία και η ανάλυσή τους ως στατιστικά στοιχεία.

Η συλλογή στατιστικών δεδομένων γίνεται με παρατήρηση, ή πείραμα καθώς και με απογραφή ή δειγματοληψία. Η δε παρουσία και δημοσίευσή τους γίνεται κατά διάφορους τρόπους είτε με σχετικές αναφορές, είτε με εκπόνηση στατιστικών πινάκων, είτε με γραφικές παραστάσεις.
Θεόδωρος Αρώνης

Πηγή

• Βιογραφικό του ηθοποιού στο ψηφιοποιημένο αρχείο της Ε.Ρ.Τ.
ΦΚ Λοκομοτίβ Μόσχας

Ιστορία

Ο σύλλογος ιδρύθηκε το 1923 ως «Σύλλογος Οκτωβριανής Επανάστασης» (Клуб Октябрьской Революции). Το 1931 μετονομάστηκε σε «Καζάνκα» (Московско-Казанская железная дорога) και το 1936 πήρε το τελικό της όνομα «Λοκομοτίβ». Κατά τη διάρκεια της σοβιετικής περιόδου η ομάδα αποτελούσε τμήμα του εθελοντικού αθλητικού οργανισμού «Λοκομοτίβ», που είχε παραρτήματα σε όλες τις μεγάλες πόλεις της Σοβιετικής Ένωσης. Στο σοβιετικό πρωτάθλημα δεν είχε ιδιαίτερες επιτυχίες, παρά μόνο μια δεύτερη θέση το 1959. Όμως, είχε κατακτήσει δυο φορές το Κύπελλο ΕΣΣΔ, το 1936 και το 1957.
Μετά την κατάρρευση της Σοβιετικής Ένωσης εντάχθηκε στην ανώτερη κατηγορία του ρωσικού πρωταθλήματος. Αρχικά, εθεωρείτο η πιο αδύναμη από τις ποδοσφαιρικές ομάδες της Μόσχας, στις οποίες περιλαμβάνονταν σύλλογοι, όπως: η ΤΣΣΚΑ, η Ντιναμό, η Σπαρτάκ και η Τορπέντο. Όμως, με την προσπάθεια και την επιμονή του προπονητή Γιούρι Σεμίν και του προέδρου Βαλερί Φιλάτοφ, η ομάδα έγινε πρωταγωνίστρια. Κατέκτησε τρεις φορές το Πρωτάθλημα (2002, 2004, 2017/18). Επίσης, τέσσερις φορές τερμάτισε δεύτερη (1995, 1999, 2000 και 2001) και άλλες τόσες στην τρίτη θέση (1994, 1998, 2005 και 2006). Επίσης, κατέκτησε 8 φορές το Κύπελλο (1996, 1997, 2000, 2001, 2007, 2015, 2017 και 2019) και δυο φορές το Σούπερ Καπ (2003, 2005).
Παράλληλα, είχε επιτυχημένες πορείες στις ευρωπαϊκές διοργανώσεις που συμμετείχε. Έφτασε δυο συνεχόμενες σεζόν ως τα ημιτελικά του Κυπέλλου Κυπελλούχων: 1997-98 και 1998-99. Επίσης, είχε αξιοσημείωτη παρουσία στο Τσάμπιονς Λιγκ. Την περίοδο 2002-03 προκρίθηκε στη δεύτερη φάση των ομίλων (16 ομάδες) και το 2004 έφτασε ως τα προημιτελικά, για να αποκλειστεί από τη Μονακό με το εκτός έδρας γκολ.
Το 2002 χτίστηκε το νέο στάδιο, το οποίο θεωρείται από τα πιο μοντέρνα και άνετα της ανατολικής Ευρώπης. Η συνεχόμενη προσπάθεια και οι επιτυχίες του συλλόγου προσέλκυσαν περισσότερους φιλάθλους και η Λοκομοτίβ συχνά συγκεντρώνει τους περισσότερους θεατές από κάθε άλλο μοσχοβίτικο σωματείο.

Έμβλημα

Το έμβλημα του συλλόγου έχει εξελιχθεί με την πάροδο του χρόνου.
Μεταρρυθμιστές της Αριστεράς για τη Δημοκρατία και την Ανάπτυξη

Ιστορικό

Η ίδρυση της κίνησης ανακοινώθηκε στις 21 Οκτωβρίου 2014 σε εκδήλωση που πραγματοποιήθηκε στο Μουσείο Μπενάκη,, ενώ στις 29 Νοεμβρίου 2014 πραγματοποιήθηκε στο αμφιθέατρο του ραδιοφωνικού σταθμού Αθήνα 9.84 στην Τεχνόπολη του Δήμου Αθηναίων η πρώτη πανελλαδική σύσκεψη της κίνησης, στην οποία χαιρέτισαν, μεταξύ άλλων, οι Γιάννης Ραγκούσης, Παντελής Καψής, Βασίλης Οικονόμου και Νίκος Μουζέλης, ενώ εξελέγη και Πανελλαδικό Συμβούλιο.
Στις 24 Δεκεμβρίου 2014 ανακοινώθηκε η συνεργασία των Μεταρρυθμιστών της Αριστεράς για τη Δημοκρατία και την Ανάπτυξη με το Ποτάμι σε κοινή συνέντευξη τύπου μπροστά από το κτήριο του Μεγάρου της Παλαιάς Βουλής. 
Στις εκλογές του Ιανουαρίου, ο Σπύρος Λυκούδης εξελέγη βουλευτής Α΄ Αθηνών με το ψηφοδέλτιο του Ποταμιού. Τι ίδιο συνέβη και στις εκλογές του Σεπτεμβρίου, παρά τη μείωση των ποσοστών του Ποταμιού.
Οι Μεταρρυθμιστές συμμετείχαν στην ίδρυση του Κινήματος Αλλαγής, μαζί με Το Ποτάμι. Τον Ιούλιο του 2018, μετά την απόφαση του Ποταμιού για αποχώρηση από το Κίνημα Αλλαγής, οι Μεταρρυθμιστές αποφάσισαν και αυτοί να τεθούν εκτός του ενιαίου φορέα.
Δόλιανη Ιωαννίνων

Γεωγραφία - Ιστορία

Η Δόλιανη βρίσκεται στο Ανατολικό Ζαγόρι, δυτικά του Άραχθου ποταμού και εντός του Εθνικού Πάρκου της Πίνδου. Είναι πέρασμα προς το Δυτικό Ζαγόρι σε κατάφυτη από πεύκα, έλατα, καρυδιές, πλατάνια και δρύς περιοχή. Τα σπίτια είναι πετρόχτιστα με σκεπές από μαυρόπλακες, μαντρότοιχους και λιθόστρωτα καλντερίμια. Το χωριό είναι κτισμένο επάνω στην επαρχιακή οδό Μετσόβου - Κήπων και απέχει 52 χλμ ΒΔ. της πόλης των Ιωαννίνων, 42 χλμ. Δ.-ΒΔ. από το Μέτσοβο και 21 χλμ. από τον κόμβο Άραχθου/Ζαγορίου της Εγνατίας Οδού. 
Ιστορικά φέρεται να δημιουργήθηκε από κατοίκους των παλαιότερων οικισμών Δελχίνα, Ντιάνοβο και Βριζιάστανο. Το 1943 πυρπολήθηκε από τους Γερμανούς. Συμπεριλαμβάνεται στα "μαρτυρικά χωριά".

Ονομασία - Διοικητικά

Σύμφωνα με το σχέδιο Καλλικράτης αποτελεί τη τοπική κοινότητα Δόλιανης που ανήκει στη δημοτική ενότητα Ανατολικού Ζαγορίου του Δήμου Ζαγορίου και σύμφωνα με την απογραφή 2011 έχει πληθυσμό 55 κατοίκους.
Filmnet

Προγραμματισμός

Το Filmnet μετέδιδε κυρίως ταινίες και σειρές. Υπήρχε, επίσης, η εκπομπή κουτσομπολίστικων ειδήσεων του E! Entertainment.

K-T.V.

Το K-T.V. (γνωστό ως Kids TV) ήταν ένα ένθετο του FilmNet, με διάφορα κινούμενα σχέδια και πρωτότυπες εμφανίσεις με παιδιά ως παρουσιαστές.
1682 Κάρελ

Φυσικά χαρακτηριστικά

Τα φυσικά χαρακτηριστικά του Κάρελ είναι άγνωστα. Ο Κάρελ περιστρέφεται γύρω από τον εαυτό του μία φορά κάθε 3 ώρες 22 λεπτά και 30 δευτερόλεπτα.
Κόμμα Εβραϊκής Πολιτικής Ενώσεως

Ιστορία

Το κόμμα συμμετείχε για πρώτη φορά σε εκλογές το 1926. Στις βουλευτικές εκλογές του 1926 κέρδισε το 0.6% των ψήφων και 2 έδρες. Ωστόσο, οι εκλογές του 1926 ήταν οι μοναδικές εκλογές στις οποίες συμμετείχε το κόμμα.
Ελληνικό βασίλειο της Βακτριανής

Το Ελληνικό βασίλειο της Βακτριανής ιδρύθηκε το 250 π.Χ. από τον Έλληνα σατράπη της Βακτριανής Διόδοτο Α' το Σωτήρα, ο οποίος αποσχίστηκε από τους Σελευκιδείς. Αποτέλεσε -μαζί με το μετέπειτα Ινδοελληνικό βασίλειο- το ανατολικότερο άκρο του ελληνιστικού κόσμου, καλύπτοντας μία περιοχή μεταξύ της Βακτριανής και της Σογδιανής της κεντρικής Ασίας -σύγχρονο βόρειο Αφγανιστάν- από το 250 π.Χ. έως το 125 π.Χ. Η επέκταση του Ελληνοβακτριανού βασιλείου στη βόρεια Ινδία από το 180 π.Χ. εγκαθίδρυσε το Ινδοελληνικό βασίλειο που άντεξε μέχρι το 10 μ.Χ., και ήταν το κέντρο του Ελληνοβουδισμού.
Το βασίλειο επί δύο περίπου αιώνες ανέπτυξε εμπόριο με την Ινδία και την Κίνα και απλώθηκε στην κοιλάδα του Γάγγη. Στην Κίνα δε, οι κάτοικοι ήταν γνωστοί ως Νταγιουάν. Στο τέλος το βόρειο μέρος του καταλύθηκε από σκυθικές φυλές.
Βικιπαίδεια στα Κονκάνι

Ιστορία

Η Βικιπαίδεια στα Κονκάνι δημιουργήθηκε τον Ιούνιο του 2015. Νωρίτερα, τον Σεπτέμβριο του 2013, η τετράτομη Konkani vishwakosh (εγκυκλοπαίδεια) επαναδειοδοτήθηκε υπό την άδεια Creative Commons. Πληροφορίες από την εγκυκλοπαίδεια χρησιμοποιήθηκαν για να γράψουν άρθρα για την Βικιπαίδεια στα Κονκάνι. Το ίδιο έτος οργανώθηκε εργαστήριο για τη Βικιπαίδεια στα Κονκάνι Πανεπιστήμιο της Γκόα. Τον Απρίλιο του 2014, διεξήχθησαν δύο εισαγωγικές συνεδρίες σχετικά με την επεξεργασία στη Βικιπαίδεια στη Σχολή Κοινωνικής Εργασίας Ρόσνι Νιλάγια στην Γκόα.

Τον Ιούνιο του 2015, η εν λόγω Βικιπαίδεια δημιουργήθηκε επίσημα μετά από επώαση για 9 χρόνια. Εκείνη τη περίοδο περιείχε 2.500 άρθρα. Το έργο υποστηρίχθηκε από το Πανεπιστήμιο της Γκόα και Ινστιτούτο Εκπαίδευσης Νιρμάλα. Ο Μαντάβι Σαρντεσάι, καθηγητής στο Πανεπιστήμιο της Γκόα, έπαιξε σημαντικό ρόλο για την έναρξη του εγχειρήματος. Ο Πρακάς Παριενκάρ, επικεφαλής του τμήματος Κονκάνι στο Πανεπιστήμιο της Γκόα, δήλωσε ότι:
Θα αναθέσουμε έργα για τους μαθητές μας και συγγραφείς για γράψουν άρθρα σχετικά με διάφορα θέματα που σχετίζονται με την Γκόα και να τα ανεβάσουν στη Βικιπαίδεια. Αυτά θα περιλαμβάνουν πληροφορίες για τα τοπικά τρόφιμα, τον πολιτισμό, την παράδοση, τουριστικά σημεία, και πολλά άλλα.
 Τον Ιανουάριο του 2016, διεξήχθη μια ημερίδα (μαραθώνιος επεξεργασιών) στην Κεντρική Βιβλιοθήκη Κρισναντάς Σάμα στη Γκόα. Ο Ραχμανουντίν Σάικ, εκπρόσωπος του Κέντρου Διαδικτύου και Κοινωνίας, εκπαίδευσε τους συμμετέχοντες σχετικά με την επεξεργασία και πολιτικές της Βικιπαίδειας. Από αυτό το γεγονός δημιουργήθηκαν σχεδόν 100 άρθρα.
Φορτ Ρος

Ιστορία

Μεταξύ 1806 και 1811 ο Νικολάι Ρεζάνοφ, αντιπρόσωπος της Ρωσο-αμερικανικής εταιρείας επισκέφτηκε τον ισπανικό οικισμό Γιερβα-Μπουένα (στο σημερινό Σαν Φρανσίσκο) και συμβούλεψε την ρωσική κυβέρνηση να εκμεταλλευθεί την αδυναμία που επεδείκνυε η ισπανική μοναρχία στις αμερικανικές της αποικίες λόγω της κατοχής της από το Ναπολέοντα και να καταλάβει την βόρεια Άνω Καλιφόρνια. Μετά από τις εξερευνήσεις του Ιβάν Αλεξάντροβιτς Κούσκοφ, ιδρύθηκε από τον ίδιο το Ρωσικό Φρούριο.
Εποικήθηκε από Ρώσους, Αλεούτιους και Πολωνούς στρατιώτες μαζί με ιθαγενείς και ντόπιους λευκούς. Ο σκοπός του οχυρού ήταν να λειτουργεί ως κέντρο αναφοράς της αγροτικής του ενδοχώρας που θα εφοδίαζε με τρόφιμα τη ρωσική αποικία της Αλάσκας. Μετά το 1821, όταν η Καλιφόρνια ενσωματώθηκε στο Μεξικό το φρούριο συνέχισε να κατοικείται από υποτελείς της Ρωσικής Αυτοκρατορίας. Η μικρή παραγωγή του και η διακοπή του παραθαλάσσιου διαδρόμου με την Αλάσκα ώθησε την αυτοκρατορία να το πουλήσει στον Μεξικανό πολίτη και γαιοκτήμονα Τζον Σάτερ. Από το 1848 βάσει της συνθήκης Γκουαδαλούπε Ιδάλγο η περιοχή πέρασε στον έλεγχο των Η.Π.Α. Από τα χέρια ενός ιδιώτη πέρασε στην εταιρεία California Historical Landmarks που με τη σύμπραξη της πολιτείας της Καλιφόρνια συντήρησε τις εγκαταστάσεις του οχυρού αν και από το 1970, μετά από μια μεγάλη πυρκαγιά, παραμένει μονάχα ένα αυθεντικό οίκημα.
Λάουρα Τσιντσίγια

Πολιτική καριέρα

Η Τσιντσίγια εργάστηκε ως σύμβουλος σε μη κυβερνητικές οργανώσεις στην Λατινική Αμερική και στην Αφρική. Ανέλαβε υφυπουργός δημόσιας τάξης στην κυβέρνηση του Χοσέ Μαρία Φιγκέρες (1994–96) και μετέπειτα υπουργός στο ίδιο χαρτοφυλάκιο (1996–1998). Από το 2002 ως τοo 2006 ήταν μέλος της Εθνοσυνέλευσης στην εκλογική περιφέρεια του Σαν Χοσέ.
Το 2006 ανέλαβε για δεύτερη φορά πρόεδρος της χώρας ο Όσκαρ Άριας και διόρισε την Τσιντσίγια αντιπρόεδρο. Η τελευταία παραιτήθηκε από την αντιπροεδρία το 2008 ούτως ώστε να προλειάνει το έδαφος για τις προεδρικές εκλογές του 2010. Στις 7 Ιουνίου του 2009 κέρδισε το χρίσμα για την υποψηφιότητα του κυβερνώντος κόμματος για το ύπατο αξίωμα. 
Στις γενικές εκλογές που διενεργήθηκαν στις 7 Φεβρουαρίου του 2010 κατήλθε υποψήφια με το PLN και αναδείχθηκε νικήτρια από τον πρώτο γύρο, με ποσοστό 46,76% των ψήφων. Η ορκωμοσία της έγινε στις 8 Μαΐου 2010.

Πολιτικές θέσεις

Το κόμμα της Τσιντσίγια είναι μέλος της Σοσιαλιστικής Διεθνούς, με σκοπό την προώθηση μιας "προοδευτικής πολιτικής". Η πολιτικός τάχθηκε κατά της νομιμοποίησης των αμβλώσεων και επίσης εναντίον της αναγνώρισης των ενώσεων μεταξύ ατόμων του ιδίου φύλου.  Η συμμετοχή της σε πορεία που ήταν εναντίον των προαναφερομένων, προκάλεσε σχόλια και πολλοί την κατηγόρησαν για ομοφοβία. Η Τσιντσίγια επίσης είναι σθεναρά αντίθετη στο διαχωρισμό της εκκλησίας από το Κράτος με τροποποίηση του Συντάγματος στη χώρα της. Με βάση το σημερινό Σύνταγμα, ορίζεται ότι η χώρα αποτελεί Ρωμαιοκαθολικό κράτος. Ο Όσκαρ Άριας είχε αντίθετα υποστηρίξει το διαχωρισμό της Πολιτείας από την Εκκλησία.
Κριστίν Αρόν

Βιογραφικό

Γεννήθηκε στις 13 Σεπτεμβρίου 1973, στο Les Abymes, στη Γουαδελούπη και προέρχεται από εύπορη οικογένεια. Στην μητροπολιτική Γαλλία εγκαταστάθηκε το 1992. Πρώτος της προπονητής ήταν ο Φερνάντ Ουρτμπίζ, που υπήρξε προπονητής και του παγκόσμιου πρωταθλητή στα 400 μ. με εμπόδια Στεφάν Ντιαγκανά.
Στα 100μ ήταν πρωταθλήτρια Ευρώπης το 1998 κερδίζοντας το χρυσό μετάλλιο στο Πανευρωπαϊκό Πρωτάθλημα Ανοιχτού Στίβου στη Βουδαπέστη (κάνοντας πανευρωπαϊκό ρεκόρ με 10.73) και τρίτη το 2005 στο Παγκόσμιο Πρωτάθλημα Ανοιχτού Στίβου στο Ελσίνκι.
Στα 200μ κέρδισε το χρυσό μετάλλιο στους Μεσογειακούς Αγώνες στο Μπάρι το 1997 και το χάλκινο μετάλλιο στο Παγκόσμιο Πρωτάθλημα Ανοιχτού Στίβου το 2005 στο Ελσίνκι.
Στη σκυταλοδρομία 4x100 ήταν πρωταθλήτρια Ευρώπης μαζί με τις Katia Benth, Frédérique Bangué και Sylviane Félix στο Πανευρωπαϊκό Πρωτάθλημα Ανοιχτού Στίβου στη Βουδαπέστη το 1998 και παγκόσμια πρωταθλήτρια μαζί με τις Patricia Girard-Léno, Muriel Hurtis και Sylviane Félix στο Παγκόσμιο Πρωτάθλημα Ανοιχτού Στίβου στο Παρίσι το 2003. Επίσης στο ίδιο αγώνισμα κέρδισε το χρυσό στους Μεσογειακούς Αγώνες στο Μπάρι της Ιταλίας το 1997, το ασημένιο μετάλλιο το 1999 στο Παγκόσμιο Πρωτάθλημα Ανοιχτού Στίβου στη Σεβίλλη, το ασημένιο μετάλλιο στο Πανευρωπαϊκό Πρωτάθλημα στη Βαρκελώνη το 2010 και το χάλκινο μετάλλιο στο Παγκόσμιο Πρωτάθλημα Ανοιχτού Στίβου στην Αθήνα το 1997 και στους Ολυμπιακούς Αγώνες του 2004. 
Το 1998 ψηφίστηκε κορυφαία αθλήτρια της Ευρώπης.
Ρόσενμποργκ ΙΧΚ

Ιστορία

Η ομάδα δημιουργήθηκε το 1934 ως τμήμα του ποδοσφαιρικού συλλόγου Ρόσενμποργκ ΜΚ. Το 1991, κατόπιν απόφασης των μελών του συλλόγου, το τμήμα του χόκεϊ επί πάγου αποχώρησε από τη Ρόσενμποργκ ΜΚ δημιουργώντας τη Ρόσενμποργκ ΙΧΚ.
Λόγω της διακοπής του πρωταθλήματος NHL το 2012, ο Τζακ Σκιλ των Φλόριντα Πάνθερς υπέγραψε στη Ρόσενμποργκ. Ο Σκιλ δεν έλαβε μισθό από τη Ρόσενμποργκ και ήταν ο πρώτος παίκτης του πρωταθλήματος NHL, ο οποίος μετακινήθηκε στη Νορβηγία κατά τη διάρκεια της διακοπής. Το επαγγελματικό τμήμα της Ρόσενμποργκ διέκοψε τη λειτουργεία του το καλοκαίρι του 2014, μετά από μια μακρά περίοδο οικονομικών προβλημάτων.
Αλέξανδρος της Βυρτεμβέργης (1804-1885)

Βιογραφία

Ήταν ο δευτερότοκος γιος του Λουδοβίκου δούκα της Βυρτεμβέργης και της Ενριέττας, κόρης του Καρόλου-Χριστιανού πρίγκιπα του Νασσάου-Βάιλμπουρκ.
Έκανε μοργανατικό γάμο και στη σύζυγό του Κλωντίν δόθηκε ο τίτλος της κόμισσας του Χόενσταϊν καθώς και στα τέκνα τους. Αποκλείστηκε από τη διαδοχή στο θρόνο της Βυρτεμβέργης. Το 1841 η σύζυγός του είχε δυστύχημα με άλογα και ο Αλέξανδρος έγινε νοητικά ασταθής για το υπόλοιπο της ζωής του. Το 1841 ο εξάδελφός του Γουλιέλμος Α΄ της Βυρτεμβέργης αναβάθμισε τα τέκνα του σε πρίγκιπες/πριγκίπισσες του Τεκ. Το 1871 ο γιος του Φραγκίσκος αναβαθμίστηκε σε δούκα του Τεκ από τον 2ο εξάδελφό του Κάρολο Α΄ της Βυρτεμβέργης. 
Το 1885 απεβίωσε στο Τύφερ σε ηλικία 81 ετών.
Όγκουστιν Ρούμπιτ

Σταδιοδρομία στο κολέγιο

Ως πρωτοετής στη σεζόν 2010-11, ο Ρούμπιτ ξεκίνησε στην πλειοψηφία των αγώνων. Είχε μέσο όρο 13,1 πόντους και 11,0 ριμπάουντ ανά αγώνα. Τα συνολικά ριμπάουντ τον κατέταξαν 1ο στην περιφέρεια του και 6ο πανεθνικά. Στο τέλος της σεζόν, ο Ρούμπιτ ονομάστηκε στην τρίτη καλύτερη All-conference ομάδα και ο καλύτερος πρωτοετής της χρονιάς. 
Στη δεύτερη σεζόν του, έγινε μία από τις βασικές επιλογές στο σκοράρισμα για τους Τζάγκουαρς, οδηγώντας την ομάδα με 15,2 πόντους ανά αγώνα. Συνέχισε με 9,2 ριμπάουντ και 0,9 κοψίματα ανά αγώνα, κερδίζοντας τις διακρίσεις All-Sun Belt και NABC All-District πρώτη ομάδα.

Επαγγελματική σταδιοδρομία

Στην πρώτη του σεζόν (2014-15) στην Ευρώπη, αγωνίστηκε με τη γερμανική Τάιγκερς Τίμπινγκεν.  
Τη σεζόν 2015-16, εντάχθηκε στη Ράτιοφαρμ Ουλμ. 
Στις 30 Ιουνίου 2017, υπέγραψε με τη Μπρόζε Μπάμπεργκ.  
Στις 8 Ιουλίου 2019, υπέγραψε διετές συμβόλαιο με τον Ολυμπιακό.
Γεώργιος Κτενάς

Σταδιοδρομία

Εντάχθηκε στο ΠΑΣΟΚ από την ίδρυση του κινήματος και κατήλθε για πρώτη φορά στις εκλογές του 1974 ως υποψήφιος, χωρίς να εκλεγεί, συγκεντρώνοντας 1.107 ψήφους. Στις επόμενες εκλογές, το 1977, απέτυχε ξανά να εκλεγεί.
Εξελέγη βουλευτής Λευκάδας με το ΠΑΣΟΚ αρχικά στις εκλογές του 1981 με 4.603 ψήφους. Επανεξελέγη βουλευτής στις εκλογές που οδήγησαν σε νέα νίκη το ΠΑΣΟΚ, στις 2 Ιουνίου 1985. Υπηρέτησε ως τον Ιούνιο του 1989. Την περίοδο εκείνης της βουλευτικής θητείας του, συμπεριλήφθηκε από τον Ανδρέα Παπανδρέου στην κυβέρνηση, ως αναπληρωτής υπουργός Περιβάλλοντος, Χωροταξίας και Δημοσίων Έργων από τις 18 Νοεμβρίου 1988 ως τις 2 Ιουλίου 1989.
Στις 18 Ιουλίου 2002 έγινε ξανά βουλευτής, καταλαμβάνοντας την έδρα του αποβιώσαντος Ευάγγελου Βλασσόπουλου
Χάρη στις δικές του προσπάθειες ιδρύθηκε Τμήμα Ασφαλείας στην Αστυνομική Διεύθυνση Λευκάδας, το 2003. Παραιτήθηκε από την υποψηφιότητά του για τις εκλογές του 2004 για λόγους υγείας.
Αν και τους τελευταίους μήνες υπέφερε από προβλήματα υγείας, είχε λάβει μέρος και στην προεκλογική εκστρατεία του ΠΑΣΟΚ για τις ευρωεκλογές του 2004. Πέθανε σε ηλικία 66 ετών το 2004, ανήμερα των ευρωεκλογών.
Ιωάννης Ε΄ του Όλντενμπουρκ

Βιογραφία

Ήταν ο τρίτος (επιζήσας) γιος του Γκέρχαρτ ΣΤ΄ κόμη του Όλντενμπουρκ και της Αδελαΐδας των Χάγκεν, κόρης του Όθωνα Ζ΄ κόμη του Τέκλενμπουρκ.
Ο πατέρας του ήταν σε διαμάχη με τους Φρισίους και τον επίσκοπο της Βρέμης, οι οποίοι τελικά τον ανάγκασαν να παραιτηθεί υπέρ των υιών του Αδόλφου και Ιωάννη Ε΄. Το 1500 απεβίωσε ο Αδόλφος και ο Ιωάννης Ε΄, που είχε από πριν παραγκωνίσει τον Αδόλφο, έμεινε μόνος κυβερνήτης. Το Βέζερ και οι βάλτοι Στάντλαντ και Μπούτγιαντινγκεν της Βόρειας Θάλασσας εκατοικούντο από ελεύθερους αγρότες υπό την ψιλή κυριότητα του επισκόπου της Βρέμης. Ο Ιωάννης Ε΄ θέλησε να καταλάβει τις περιοχές αυτές και μίσθωσε τη Μαύρη Φρουρά των λογχοφόρων του Ούλριχ φον Ντόρνουμ, που νίκησε τους αγρότες σε δύο μάχες. Η μισθοφόροι ήταν ακριβοί και τους άφησε, οπότε τους μίσθωσε ο Μάγκνους Α΄ δούκας της Σαξονίας-Λάουενμπουρκ για να κάνει υπηκόους τους ελεύθερους αγρότες του Βύρστεν.
Τότε ο Ιωάννης Ρόντε φον Βάλε, αρχιεπίσκοπος της Βρέμης, συμμάχησε με τις πόλεις Βρέμη, Χάμπουρκ και Στάντε, για τις οποίες οι περιοχές αυτές του Έλβα ήταν σημαντικές για το θαλάσσιο εμπόριό τους. Με την επιπλέον υποστήριξη της Ανατολικής Φρισίας, οι αγρότες των περιοχών αυτών ελευθερώθηκαν το 1500.
Στη Διαμάχη της Σαξονίας (1514-17) ο Ιωάννης Ε΄ συμμάχησε με τους δούκες του Μπράουνβαϊκ-Λύνεμπουρκ εναντίον του Έντσαρντ Α΄ κόμη της Ανατολικής Φρισίας το 1514. Ανέκτησε τις περιοχές Στάντλαντ & Μπούτγιαντινγκεν και ήθελε να τις κρατήσει ελεύθερες φεουδαλικά (in allodium), αλλά τελικά αναγνώρισε ως επικυρίαρχο τον Ερρίκο Ε΄ δούκα του Μπράουνσβαϊκ-Βολφενμπύτελ.
Απεβίωσε το 1526 και τον διαδέχθηκαν από κοινού οι υιοί του Ιωάννης Ε΄, Χριστόφορος, Γεώργιος και Αντώνιος Α΄.